Сымаджэщхэм зыщIагъакъуэ
Covid-19 узыфэм адэкIи земыгъэубгъуным хуэгъэзауэ мы лъэхъэнэм ди щIыналъэм щрагъэкIуэкI Iуэхугъуэ щхьэпэхэм ящыщ зыщ медицинэм и IуэхущIапIэхэр электрокъарукIэ зэпыу имыIэу къызэгъэпэщыным «Кавказ Ищхъэрэм и Урысейсетхэр» компанием гулъытэ хэха зэрыщыхуащIыр.
А лэжьыгъэм и зы Iыхьэу къэлъытапхъэщ ди республикэм коронавирус уз зэрыцIалэм зи зэран екIахэм еIэзэным трагъэпсыхьа сымаджэщхэр токыншэ щыхъухэм деж зыхуэныкъуэ генератор электростанцхэмкIэ къызэрызэгъэпэщар «Къэббалъкъэнерго» IуэхущIапIэм зэрызэхигъэкIыр.
Псалъэм папщIэ, компанием и республикэ къудамэм киловатти 100-м нэблагъэ зи лъэщагъ зи гугъу тщIы Iэмэпсымэм хуэдэ иджыблагъэ яхуригъэшащ Налшык къалэ сымаджэщ №1-м къыгуэпха, СПИД узыфэмрэ нэгъуэщI абы хуэдэхэмрэ еIэзэнымкIэ щыIэ центрым.
«Iэмэпсымэр яIэрыдгъэхьащ, зыщыщIэ дагъэгъэсынхэмкIэ дыузэдащ, щIагъэна иужькIэ, электрокъару къызэритыфыр зэхэдгъэкIащ, щыхуэныкъуэхэм деж ар Iузыдзэну, абы кIэлъыплъыну энергетикхэр дгъэбелджылащ», — къыхигъэщащ ««Къэббалъкъэнерго» IуэхущIапIэм и унафэщI Къарэ Муртаз.
Электроэнергетикхэм апхуэдэу зэрагъэзэхуэжащ икIи зыхуей хуагъэзащ Прохладнэ къалэ сымаджэщым и ухуэныгъэщIэу гъуэлъыпIи 160-м тещIыхьам, Covid-19 узыфэ зэфыкIхэм хухахам, и генератор станцу киловатти 150-рэ зи лъэщагъыр. Ар иджы щыхуей дыдэм къахуэгъэсэбэпынущ.
Хьэтыкъуэ ЩауапцIэ.
